ব্যাংক কোড

ব্যাংক কোড হল কেন্দ্রীয় ব্যাংক, আর্থিক কর্তৃপক্ষ বা ব্যাংকার্স অ্যাসোসিয়েশনের দ্বারা নির্ধারিত এবং এর সকল নিবন্ধিত ব্যাংক এবং আর্থিক প্রতিষ্ঠানসমূহকে প্রদত্ত একধরনের কোড যেটি ব্যাংক ও সংশ্লিষ্ট শাখা চিহ্নিত করতে সহায়তা করে। দেশভেদে ব্যাংক কোডের নিয়মে অনেক পার্থক্য দেখা যায়। এছাড়াও ব্যাংক কোডের নামেও পার্থক্য হয়। কিছু দেশে ব্যাংক কোডসমূহ ইন্টারনেটে দেখা যায়, তবে বেশিরভাগ ক্ষেত্রে স্থানীয় ভাষায় বিদ্যমান থাকে। জাতীয় পর্যায়ের ব্যাংক কোড আন্তর্জাতিক ব্যাংক কোড বা ব্যাংক শনাক্তকারী কোড (বিআইসি/আইএসও ৯৩৬২, একটি সাধারণ কোড-যা বিজনেস আইডেন্টিফায়ার কোড নামে পরিচিত, ব্যাংক আন্তর্জাতিক কোড এবং সুইএফট কোড হিসাবে পরিচিত) থেকে পৃথক হয়। যেসব দেশ আন্তর্জাতিক ব্যাংক হিসাব নম্বর ব্যবহার করে (আইবিএএন) সেসব দেশ বেশিরভাগ ক্ষেত্রে আইবিএএন হিসাব নম্বর নির্দিষ্ট করার জন্য হিসাবের আগে কোড একীভূত করেছে। ব্যাংক কোড শব্দটি মাঝেমাঝে ব্যবসায়ীরা ক্রেডিট কার্ডে মুদ্রিত কার্ড সুরক্ষা কোডের জন্য ব্যবহার করে থাকে যদিও এ ধরনের ব্যবহার যুক্তিযুক্ত নয়। বেলজিয়ামে ১২-অঙ্কের হিসাব নম্বরসহ একটি জাতীয় সিস্টেম রয়েছে। এদেশে আলাদা কোনও ব্যাংক কোড নেই। হিসাব নম্বরের প্রথম ৩টি সংখ্যাকে প্রোটোকল নম্বর বলা হয়। চেক প্রজাতন্ত্র এবং স্লোভাকিয়াতে ৪-অঙ্কের ব্যাংক কোড রয়েছে, যেটি ব্যাংক হিসাবের পিছনে ব্যবহার করা হয়। একটি ব্যাংকের শাখা উক্ত ব্যাংক কোড থেকে চিহ্নিত করা যায়। ডেনমার্কে ৪-অঙ্কের ব্যাংক কোড রয়েছে (যাকে বলা হয় রেজিস্ট্রারিংসনামার, বা রেজি. এনআর)। ফ্রান্সে ১০ অঙ্কের ব্যাংক কোড রয়েছে, যেখানে প্রথম ৫টি অঙ্ক ব্যাংকের ক্লিয়ারিং আইডেন্টিফায়ার (কোড ব্যাংক) হিসেবে এবং পরের ৫টি অঙ্ক শাখা কোড (কোড গুইচেট) হিসবে পরিচিত। উক্ত ১০টি অঙ্ক দেশব্যাপী পূর্ণ ব্যাংক হিসাব নম্বর হিসাবে ব্যবহৃত হয়। জার্মানিতে একটি ৮-অঙ্কের রাউটিং নাম্বার ব্যবহৃত হয়। প্রথম ৪টি অঙ্ক নির্দিষ্ট ব্যাংককে চিহ্নিত করে এবং পরের ৪টি অঙ্ক উক্ত ব্যাংকের নির্দিষ্ট শাখাকে চিহ্নিত করে। উক্ত ৮-অঙ্কের রাউটিং কোডের প্রথম ৪টি অঙ্কের দ্বারা বুঝায়: প্রথম অঙ্কটি জার্মানির 8টি ক্লিয়ারিং হউসের একটিকে বুঝায়, পরবর্তী ২টি অঙ্ক ব্যাংকের অবস্থান (ব্যাংকপ্ল্যাটজ) চিহ্নিত করে, শেষ অঙ্ক (পুরো রাউটিং কোডের চতুর্থ) ব্যাংকের শ্রেণিবিন্যাস (ব্যাংকেনগ্রুপ) বোঝায়। গ্রীসে একটি ৭-অঙ্কের হেলেনিক ব্যাংক শনাক্তকরণ কোড (এইচবিআইসি) ব্যবহৃত হয়, যেখানে প্রথম ৩টি অঙ্ক ব্যাংক কোড এবং শেষ ৪টি শাখা কোড হিসেবে পরিচিত। আয়ারল্যান্ড ৬-অঙ্কের বাছাইকৃত কোড ব্যবহার করে যেটা আংশিকভাবে যুক্তরাজ্যের সিস্টেমের সাথে মিলে যায়। ইতালি ১০-অঙ্কের ব্যাংক কোড ব্যবহার করে যেখানে প্রথম ৫টি অঙ্ক ব্যাংক শনাক্তকারী (কোডিস এবিআই) এবং পরবর্তীতি ৫টি অঙ্ক শাখা শনাক্তকারী বা সিএবি (কোডিস ডি আভিভিয়ামেন্টো ব্যাঙ্কারিও) হিসেবে ব্যবহৃত হয়। নেদারল্যান্ডসের ৯ বা ১০-অঙ্কের হিসাব নম্বরসহ একটি জাতীয় সিস্টেম রয়েছে। এখানে কোনও আলাদা ব্যাংক কোড নেই। অ্যাকাউন্ট নম্বরের প্রথম ৫টি অঙ্ক ব্যাংক এবং শাখা শনাক্ত করতে ব্যবহার করা হয়। তবে গ্রাহকরা চাইলে তাদের বর্তমান হিসাব নম্বর ঠিক রেখে অন্য হিসাবে যেতে পারে। স্পেনে ১০-অঙ্কের হিসাব নম্বর ব্যবহার করা হয় যেখানে প্রথম ৪টি অঙ্ক ব্যাংক শনাক্তকারী, পরবর্তী ৪টি অঙ্ক শাখা শনাক্তকারী এবং শেষ ২টি অঙ্ক চেকসাম হিসেবে ব্যবহৃত হয়। সুইজারল্যান্ডে একটি ৩ থেকে ৫-অঙ্কের ব্যাংক কোড (ব্যাংকেনক্লিয়ারিং-নুমার) রয়েছে; প্রথম অঙ্কটি ব্যাংকের শ্রেণিবদ্ধকরণ গ্রুপকে নির্দেশ করে এবং পরের ৪টি অঙ্ক শাখা শনাক্ত করতে ব্যবহার করা হয়। সুইডেনে ৫-অঙ্কের ব্যাংক কোড (ক্লিয়ারিং-নুমার) ব্যবহার করা হয়। প্রথম এক বা দুটি অঙ্ক হ'ল ব্যাংক গ্রুপ কোড এবং বাকীটি শাখা কোড। আর শেষে একটা অতিরিক্ত চেক ডিজিট ব্যবহৃত হয়। ইউক্রেনের ৬-অঙ্কের ব্যাংক কোড রয়েছে। তবে হিসাব নম্বরে ব্যাংক কোড অন্তর্ভুক্ত হয় না। যুক্তরাজ্যে ৬-অঙ্কের সর্ট কোড ব্যবহৃত হয়। মার্কিন যুক্তরাষ্ট্রের ব্যাংকারস অ্যাসোসিয়েশন ১৯১০ সাল থেকে ৯-অঙ্কের একটি রাউটিং ট্রানজিট নম্বর ব্যবহার করে আসছে যেটি স্বয়ংক্রিয় চেক প্রক্রিয়াকরণে ব্যবহৃত হয়। এখানে প্রথম ৪টি অঙ্ক ফেডারেল রিজার্ভ রাউটিং প্রতীক, পরের ৪টি অঙ্ক এবং শেষ অঙ্কটি চেক ডিজিট হিসেবে ব্যবহৃত হয়। কানাডা ৮-অঙ্কের রাউটিং নাম্বার বা ব্যাংক কোড ব্যবহার করে যেখানে ৫টি অঙ্ক শাখা এবং ৩টি অঙ্ক ব্যাংক শনাক্ত করতে ব্যবহার করা হয়। ভেনিজুয়েলা - ভেনিজুয়েলার কেন্দ্রীয় ব্যাংক ২০০১ সাল থেকে ভেনিজুয়েলার ব্যাংক শনাক্ত করতে ২০-অঙ্কের সংখ্যা ব্যবহার করছে। প্রথম চারটি অঙ্কে ব্যাংক, পরের চারটি অঙ্কে এজেন্সি, পরের দুটি চেক ডিজিট এবং শেষ দশটি অঙ্ক ব্যাংক হিসাব নির্দেশ করে। আর্জেন্টিনা প্রতিটি ব্যাংক হিসাবে সিবিইউ (ক্লাভ ব্যাঙ্কারিয়া ইউনিফর্ম) দ্বারা নির্ধারিত ইউনিফর্ম ব্যাংক কোড ব্যবহার করে। এদেশে ব্যাংক হিসাব মোট ২২-অঙ্কের হয় যেখানে ব্যাংক কোডের জন্য ৩টি অঙ্ক, এজেন্সির জন্য ৪টি অঙ্ক, ১টি চেক ডিজিট এবং হিসাবের জন্য ১৩টি অঙ্ক ব্যবহৃত হয়। বাংলাদেশে ব্যাংক কোড হিসেবে ৯ অঙ্কের একটি রাউটিং নম্বর রয়েছে যেখানে প্রথম ৩টি অঙ্ক ব্যাংক শনাক্তকরণ কোড বা ব্যাংক কোড, পরের ২টি অঙ্ক অবস্থান কোড (জেলা কোড), পরবর্তী ৩ টি অঙ্ক শাখা কোড এবং শেষ অঙ্কটি চেক ডিজিট হিসেবে ব্যবহৃত হয়। অস্ট্রেলিয়ায় একটি ৬-অঙ্কের ব্যাংক স্টেট ব্রাঞ্চ (বিএসবি) কোড রয়েছে যা হিসাব নম্বরের আগে বসে। প্রথম ২ বা ৩ টি অঙ্ক ব্যাংক নির্দেশ করে এবং অন্যান্য ৩ বা ৪ টি অঙ্ক ব্যাংকের শাখা নির্দেশ করে। নিউজিল্যান্ডেও অস্ট্রেলিয়ার বিএসবি কোডের মতো কোড রয়েছে। ভারতে ১১ অঙ্কবিশিষ্ট আলফানিউমারিক সংখ্যাসূচক ভারতীয় আর্থিক সিস্টেম কোড (আইএফএসসি) রয়েছে যেখানে প্রথম ৪টি আলফানিউমারিক বর্ণ ব্যাংক নির্দেশ করে, পঞ্চম অঙ্কটি সর্বদা ০ থাকে এবং পরবর্তী ৬ টি অঙ্ক শাখা নির্দেশ করে। ইরাকের ১ থেকে ৩ ডিজিটের ব্যাংক কোড রয়েছে যা ব্যাংকের শাখা শনাক্ত করে। ২০১০ সাল থেকে, দক্ষিণ কোরিয়া ০ বা ২ দিয়ে শুরু করে ৭ অঙ্কের কোড ব্যবহার কারে যেখানে প্রথম ৩টি অঙ্ক ব্যাংক নির্দেশ করে এবং অন্যান্য ৪টি অঙ্ক ব্যাংকের শাখা নির্দেশ করে। ব্যাংক "ব্যাংক কোডস এবং আইবিএএন লুকআপ অনুসন্ধান"। ব্যাংক.কোডস। ২০২০-০৫-১৯ তারিখে মূল থেকে আর্কাইভ করা। সংগ্রহের তারিখ ২০২০-০৬-০৫।  "আইএসও ৯৩৬২ঃ২০১৪"। আন্তর্জাতিক মান সংস্থা (ইংরেজি ভাষায়)। সংগ্রহের তারিখ ২০২০-০৬-০৫। [স্থায়ীভাবে অকার্যকর সংযোগ] "আন্তর্জাতিক ব্যাংক অ্যাকাউন্ট নম্বর"। আইবিএএন। সংগ্রহের তারিখ ২০২০-০৬-০৫।  "IFSC code | IFSC codes | find IFSC code | List of IFSC codes | NEFT IFSC | RTGS IFSC | IMPS IFSC"। FIND IFSC Code (ইংরেজি ভাষায়)। সংগ্রহের তারিখ ২০২৪-০২-১৮।  "জার্মানির আইবিএএন এবং বিআইসি ফর্ম্যাট"। আইবিএএন ডট কম। ২০২০-০৭-২৮ তারিখে মূল থেকে আর্কাইভ করা। সংগ্রহের তারিখ ২০২০-০৬-০৬।  কাগন, জুলিয়া। "রাউটিং ট্রানজিট নম্বর"। ইনভেস্টোপিডিয়া ডট কম (ইংরেজি ভাষায়)। ২০২০-০৬-২৯ তারিখে মূল থেকে আর্কাইভ করা। সংগ্রহের তারিখ ২০২০-০৬-০৬।  "কানাডিয়ান ব্যাংক কোড কী?"। সানকর্প ডট কম (ইংরেজি ভাষায়)। ২০২০-০৭-১৩ তারিখে মূল থেকে আর্কাইভ করা। সংগ্রহের তারিখ ২০২০-০৬-০৬।  "ব্যাংক রাউটিং নম্বর"। ব্যাংকস বিডি। ২০২০-০৬-৩০ তারিখে মূল থেকে আর্কাইভ করা। সংগ্রহের তারিখ ২০২০-০৬-০৬।  "আইএফএসসি কোড: আইএফএসসি, এমআইসিআর কোড, ঠিকানা এবং ভারতের সমস্ত ব্যাংক শাখা সন্ধান"। দ্যা ইকোনমিক টাইমস। সংগ্রহের তারিখ ২০২০-০৬-০৬।